ประกาศกรมทรัพย์สินทางปัญญา เรื่อง การยื่นคำขอเกี่ยวกับเครื่องหมายทางอินเตอร์เน็ต

ประกาศกรมทรัพย์สินทางปัญญา
ประกาศกรมทรัพย์สินทางปัญญา
เรื่อง
การยื่นคำขอเกี่ยวกับเครื่องหมายทางอินเตอร์เน็ต[๑]
 

เพื่อเอื้ออำนวยให้ภาคธุรกิจเอกชนและประชาชนทั่วไปสามารถติดต่อราชการกับกรมทรัพย์สินทางปัญญาอีกทางหนึ่ง
ด้วยความสะดวก รวดเร็ว ประหยัดเวลาและค่าใช้จ่าย กรมทรัพย์สินทางปัญญาจึงได้เปิดให้บริการทรัพย์สินทางปัญญาทางอินเตอร์เน็ต
โดยประชาชนจะยื่นคำขอ คำร้องต่าง ๆ
และติดตามความคืบหน้าการจดทะเบียนเครื่องหมายการค้าทางอินเตอร์เน็ตได้

อาศัยอำนาจตามความในข้อ
๒ วรรคสาม แห่งกฎกระทรวง ฉบับที่ ๔ (พ.ศ. ๒๕๔๓)
ออกตามความในพระราชบัญญัติเครื่องหมายการค้า พ.ศ. ๒๕๓๔
อธิบดีกรมทรัพย์สินทางปัญญาจึงออกประกาศไว้ ดังต่อไปนี้

๑.
การยื่นคำขอจดทะเบียนเครื่องหมายการค้า เครื่องหมายบริการ เครื่องหมายรับรอง
เครื่องหมายร่วม คำคัดค้าน คำโต้แย้ง คำขอและคำร้องอื่น ๆ ต่อกรมทรัพย์สินทางปัญญา
ตลอดจนการขอตรวจค้นและการติดตามผลการจดทะเบียนเครื่องหมายดังกล่าว
ให้กระทำได้โดยทางอินเตอร์เน็ตอีกทางหนึ่ง

๒.
ให้ผู้ประสงค์จะใช้บริการทางอินเตอร์เน็ตตาม ๑ ลงทะเบียนและกรอกข้อมูลได้ที่ www.ipthailand.org
กรณีผู้ที่มี Password และ Username ลงทะเบียนไว้แล้ว
ไม่ต้องลงทะเบียนใหม่

๓.
การยื่นคำขอและคำร้องต่าง ๆ ทางอินเตอร์เน็ตตาม ๑ และต้องชำระค่าธรรมเนียม
ผู้ขอสามารถเลือกชำระค่าธรรมเนียมได้ ๒ วิธี คือ
๓.๑
ขอใช้บริการ Internet Banking โดยหักบัญชีกับธนาคารเอเชีย จำกัด (มหาชน)
๓.๒
ชำระเงินที่เคาน์เตอร์ ธนาคารเอเชีย จำกัด (มหาชน)

๔.
การยื่นคำขอจดทะเบียนเครื่องหมายการค้า (ก. ๐๑) จะได้เลขที่คำขอจดทะเบียน ดังนี้
๔.๑
การชำระค่าธรรมเนียมทาง Internet Banking ภายในเวลา ๑๕.๓๐ น.
จะได้เลขที่คำขอทันทีในวันเดียวกัน หากชำระค่าธรรมเนียมภายหลังเวลา ๑๕.๓๐ น.
จะได้เลขที่คำขอและวันที่ยื่นคำขอในวันทำการถัดไป
๔.๒
การชำระค่าธรรมเนียมที่เคาน์เตอร์ธนาคาร
จะได้เลขที่คำขอและวันที่ยื่นคำขอในวันทำการถัดไป

๕.
การยื่นคำขอ คำร้อง หนังสือหรือเอกสารต่าง ๆ
ทางอินเตอร์เน็ตที่ต้องชำระค่าธรรมเนียมจะสมบูรณ์ต่อเมื่อกรมทรัพย์สินทางปัญญาได้รับชำระค่าธรรมเนียมถูกต้อง
ครบถ้วนและภายในระยะเวลาที่กฎหมายกำหนด
การยื่นคำขอ
คำร้อง หนังสือหรือเอกสารต่าง ๆ
ทางอินเตอร์เน็ตที่ไม่ต้องชำระค่าธรรมเนียมจะสมบูรณ์ต่อเมื่อได้ดำเนินการภายในระยะเวลาที่กฎหมายกำหนด

๖.
การยื่นคำขอ คำร้อง หนังสือหรือเอกสารต่าง ๆ ทางอินเตอร์เน็ต
ให้ส่งต้นฉบับเอกสารดังกล่าวแก่กรมทรัพย์สินทางปัญญา ภายใน ๑๕ วัน
นับแต่วันที่ได้มีการบันทึกข้อมูลลงในอินเตอร์เน็ตเพื่อกรมทรัพย์สินทางปัญญาจะได้พิจารณาดำเนินการต่อไป
หากผู้ยื่นคำขอ
คำร้อง หนังสือหรือเอกสารต่าง ๆ ไม่ปฏิบัติตามวรรคแรก กรมทรัพย์สินทางปัญญาจะพิจารณาคำขอ
หรือคำร้องนั้น โดยให้ดำเนินการอย่างหนึ่งอย่างใด
หากผู้ขอไม่ปฏิบัติตามให้ถือว่าละทิ้งคำขอ

๗.
การยื่นคำขอ คำร้อง หนังสือหรือเอกสารต่าง ๆ ทางอินเตอร์เน็ตตาม ๑
ให้ถือวันที่ข้อมูลไปถึงกรมทรัพย์สินทางปัญญาเป็นวันที่ยื่นคำขอ คำร้อง หนังสือหรือเอกสารต่าง
ๆ นั้น เว้นแต่กรณียื่นคำขอจดทะเบียนเครื่องหมายการค้าตาม ๔

ทั้งนี้
ตั้งแต่บัดนี้เป็นต้นไป


ประกาศ ณ วันที่ ๓
มีนาคม พ.ศ. ๒๕๔๘
คณิสสร นาวานุเคราะห์
อธิบดีกรมทรัพย์สินทางปัญญา









วิชชุตา/ผู้จัดทำ
๙ กันยายน ๒๕๕๔


















































[๑] ราชกิจจานุเบกษา
เล่ม ๑๒๒/ตอนที่ ๖๐ ง/หน้า ๒๐/๒๘ กรกฎาคม ๒๕๔๘